হজরত শাহজালাল আন্তর্জাতিক বিমানবন্দর এয়ারপোর্ট সার্ভিস শাখার একজন কর্মকর্তা গতকাল মঙ্গলবার এ প্রতিবেদককে ক্ষোভ প্রকাশ করে বলেন, ফ্লাই গ্লোবাল কোম্পানির লিজ বিমানের ফ্লাইট শিডিউল নিয়ে আমাদের অনেক সমস্যার মধ্যে পড়তে হয়েছে। তিনি উদাহরণ দিয়ে বলেন, যাত্রীরা বিমানে উঠে বসে আছেন। গন্তব্যের উদ্দেশ্য উড়াল দেবে। ওই সময় পাইলট ‘ক্রু রেস্ট’ এর কথা বলে এয়ারক্র্যাফট থেকে নেমে যাওয়ার ঘটনাও ঘটেছে। তিনি বলেন, ওই সময় যদি ক্রু রেস্টের সময়ই হয়ে থাকে তাহলে কেন যাত্রীদের শিডিউল নির্ধারণের সময় দেয়া হলো? এমন ঘটনা শুধু ঢাকার বিমানবন্দরে নয়, কুয়েত কাতারসহ যেসব দেশে যাত্রী নিয়ে যেত ওই সব এয়ারপোর্টেও প্রায় ৪-১০ ঘণ্টাও শিডিউল বিপর্যয়ের ঘটনাও ঘটেছে।